Lissa Mathiasen (S), 2006-01-26:
Som det allerede er fremgået, indeholder forslaget her to elementer.
Det første er fratagelsen af muligheden for udgang.
Det andet er udvidelse af brugen af elektronisk fodlænke, så det også kommer til at omfatte unge under 25 år.
Med hensyn til det første punkt, hvor justitsministeren lægger op til at fratage en person, der er dømt, mulighed for udgang fra fængslet, såfremt den dømte ikke rettidigt møder frem til afsoning, må man sige: Hvem kan andet end dele den holdning, at det ikke er acceptabelt?
Der er noget ganske uacceptabelt i, at man ser stort på en sådan anmodning.
Der er også noget ganske uacceptabelt i, at det gør det svært for kriminalforsorgen at få det til at hænge sammen – altså spørgsmålet om, hvor mange ledige pladser der er – hvis ikke man kommer ind at afsone; planlægningen går i stykker.
Så på den måde kan vi sige, at vi deler intentionen i det af justitsministeren fremsatte forslag.
Men jeg vil alligevel rejse et spørgsmål i forbindelse med det her, for bl.a. Dansk Socialrådgiverforening – også andre – har været inde på, at lige nøjagtig nu efter den stramning, der skete sidste år, er vi nede på en lille procentdel, der mangler at møde op, og de siger, at vi har fat i nogle personer, det kan være misbrugere, det kan være hjemløse, som typisk ikke registrerer, når de bliver indkaldt, for de modtager ikke post.
De er ikke en del af det, vi normalt kalder samfundet.
Derfor synes jeg, vi er nødt til under udvalgsarbejdet at diskutere: Er det så den måde, vi rent faktisk når den her gruppe på, eller er der en bedre måde, vi kan nå dem på?
For vi er enige i, at selvfølgelig skal de møde op, når de er dømt, og de skal ind at afsone.
Så lægger ministeren op til at give unge under 25 år muligheden for at kunne komme ind under afsoning med elektronisk fodlænke.
Vi deler absolut ønsket om, at elektronisk fodlænke er en del af de sanktionsmuligheder, der vil være over for diverse grupper, i forhold til alternativer til traditionel frihedsberøvelse.
Derfor er vi også positive over for forslaget her.
Alligevel synes jeg også, at der her er grund til lige at standse op, for der er en række meget principielle spørgsmål, som er blevet rejst i de mange høringssvar, der er kommet.
For os er det helt afgørende, at brugen af elektronisk fodlænke og dermed hjemmeafsoning udelukkende vil blive anvendt som en alternativ afsoningsform og ikke som en strafferetlig sanktion, hvor færre unge fremover vil blive idømt betingede domme med eller uden vilkår om samfundstjeneste.
Jeg synes, det er meget væsentligt, at vi får præciseret det undervejs, som ministeren også har gjort det i sine egne kommentarer til høringssvarene.
Det er det ikke mindst, set i forhold til at samfundstjeneste rent faktisk er der, hvor vi har mest succes, for så vidt angår recidiv, altså hvor der er meget lidt tilbagefald.
Så skal jeg heller ikke lægge skjul på, at for os er det helt afgørende, at det her ikke bliver sådan, at vi pludselig vil kunne se, at der er nogle, der udnytter, at det her er en økonomisk favorabel måde at få unge til at afsone på frem for f.eks. anbringelse i socialpædagogisk behandling.
Vi ønsker ikke et skred i retning af, at flere rent faktisk kommer ud af behandling, hvis det er det, de har mest behov for, uanset at det måske også er den dyreste løsning.
Så er der også blevet rejst et andet spørgsmål i høringssvarene: Hvor anbringer man unge, som laver vilkårsovertrædelser, det vil sige unge, som ikke magter den frihed, der er, ved at være under ordningen med elektronisk fodlænke?
Hvor skal de hen, hvor er der plads?
Høringssvarene siger meget klart, at vi faktisk ikke har en institution, som har den faglige formåen til en sådan akutanbringelse.
Hvordan sikrer vi det nødvendige samarbejde mellem de sociale myndigheder og kriminalforsorgen, som er strengt nødvendigt, hvis det her skal være godt nok?
Så må jeg da indrømme, at jeg undrer mig lidt, hvis det er rigtigt, at det skulle være sådan, at man kan afslå hjemmeafsoning, fordi kapaciteten ikke er i orden.
Altså, det må vel være en mulighed, der er til rådighed for dem, der kan høre ind under gruppen.
Så kort og godt vil jeg sige, at her har vi en række ting, som vi synes der er grundlag for at få kigget på.
Ikke ud fra at vi er negative over for brugen af elektronisk fodlænke, men fordi vi synes, det er væsentligt, at de unge rent faktisk får den rette hjælp i forhold til den kriminalitet og den løbebane, de er kommet ud i, der forhåbentlig er relativt ny, når vi ser dem her.
Vi kan støtte udvidelsen med hensyn til muligheden i forhold til færdselslovovertrædelser.
Så vil jeg godt sige, at vi jo har set, at Dansk Fængselsforbund forudser, at der kommer flere og flere problemer, fordi klientellet bliver hårdere og hårdere.
Jeg ved godt, det ikke hører med her, men jeg synes, vi er nødt til at overveje, om ikke det er noget, vi kan gøre noget positivt ved, så der bliver taget hensyn til det pres på personalet.
Kort og godt: Lad os under udvalgsarbejdet kigge på det her, og jeg tror, der er særligt behov for at kigge på fodlænken og de unge.